I dag, mandag, træder næste skridt i regeringens genåbningsplan i kraft, nemlig udfasningen af brugen af mundbind. Kravet om mundbind gælder dog stadig stående passagerer i offentlig transport. Dét krav bliver ifølge aftalen udfaset 1. september. Derudover er der fra i dag ikke længere krav om coronapas ved besøg på biblioteket og deltagelse i forenings- og fritidsaktiviteter. Retningslinjer for detailhandlen om at undgå køtilbud og afspærre borde og bænke ophæves desuden fra i dag. Genåbning fortsætter frem mod 1. oktober Regeringen og Folketingets partier med undtagelse af Nye Borgerlige og Kristendemokraterne blev torsdag i sidste uge enige om en genåbningsplan for Danmark, som betyder, at alle restriktioner relatereret til corona vil blive udfaset frem til 1. oktober. Fredag trådte første skridt i kraft, der betød, at restaurationer nu må udskænke alkohol frem til midnat, hvor det før var til klokken 22. Næste ændring i restriktionerne er 1. juli, hvor gyldigheden af en coronatest hæves fra 72 timer til 96 timer, og forsamlingsforbuddet hæves.

Referat:
Mandag bortfalder kravet om mundbind, dog ikke for stående passagerer i offentlig transport. Derudover er der ikke længere krav om coronapas på biblioteker.